Motsoeneng aan Zuma: ‘Ek het jou gewaarsku’Oudpres. Jacob Zuma by die Zondo-kommissie. (Foto: AP) Hlaudi Motsoeneng, ŉ stoere ondersteuner van oudpres. Jacob Zuma, het Vrydag gesê hy het die oudleier vantevore gewaarsku om die ANC vaarwel toe te roep, aangesien sy kamerade daar hom agter tralies gaan laat beland. Motsoeneng het met verslaggewers buite die Zondo-kommissie van ondersoek gepraat. “Ek het Zuma gewaarsku om die ANC te verlaat. Ek het vir hom gesê hierdie mense gaan hom in die tronk stop. Ek het hom gewaarsku en steeds is hy lief vir hulle. Dis goed so en ek ondersteun hom. Hy is nie ŉ misdadiger of ŉ dief nie.” Moetsoeneng het die voormalige Openbare Beskermer, adv. Thuli Madonsela, gekasty vir die negatiewe bevindings wat sy oor Zuma gemaak het in haar destydse verslag oor staatskaping. Dit het gelei tot die kommissie van ondersoek, wat nou deur adjunkhoofregter Raymond Zondo gelei word. “Jy kan haar nie vertrou nie. Sy het die land etlike kere mislei. Dit was my ervaring van haar en dit is hoekom ek haar verslag laat hersien,” het Motsoeneng gesê. Motsoeneng het gesê hoewel hy die ANC verlaat het om sy eie party, die African Content Movement, te stig, sal hy altyd bankvas agter Zuma staan. Die voormalige premier van Noordwes, Supra Mahumapelo, die woordvoerder van die MK-veterane, Carl Niehaus, die voormalige kabinetsminister Des van Rooyen en Zuma se seun Edward was almal vandag in die openbare galery tussen Zuma se ander ondersteuners.